Ois Nächsta hod da Journalist und Mitgrinda vom Münchner Merkur, da Felix Buttersack, as Haus für sei Schwesta, Baronin Marianne von Beaulieu, kaft. De hod zammad mid iara Tochta Ingrid Lepsius as Hollerhaus zu ana Pension und zan Kinstlatreff gmocht. Ois Beispui hod si Adolf Erbslöh, a Mitgrinda vo da Neuen Künstlervereinigung München (N.K.V.M.), unfreiwillig ins Privatlem noch Irschnhausn zruckzong und seine Buidln vo 1934 bis 1937 in da Galerie van Hollerhaus gmoit, wei de Nazionalsozialistn de Molarei vo viela Künstla ois „entartet“ vafemt hom. Wilhelm Hegeler hod im Hollerhaus sein Roman Das Gewitter gschrim; aa da Werner Enke hod as Drahbuach fia de Fuimkomödie Zur Sache, Schätzchen dort vafosst.